Keniaanse nasionale rugbyspan - Wikipedia
Keniaanse nasionale rugbyspan
Unie Kenia Rugbyunie
Embleem die Leeu
Stadion RFUEA-veld, Nairobi
Afrigter(s) Paul Odera
Kaptein(s) Peter Kilonzo
Meeste toetse Darwin Mukidza Kinyangi (28)
Meeste toetspunte Darwin Mukidza Kinyangi (297)
Meeste drieë Darwin Mukidza Kinyangi (12)
Kenia wen teen Tanganjika
Kenia 96–3 Korea
(10 Augustus 1987)
Kenia 12–84 Namibië
(27 Mei 2006)
Die Keniaanse nasionale rugbyspan staan ook bekend as die Simbas, wat in Swahili "leeus" beteken. Kenia neem aan die Afrikabeker deel en is sedert Julie 2019 32ste op die Wêreldrugby-ranglys. Kenia het nog nie voorheen vir die Rugbywêreldbeker gekwalifiseer nie.
Die nasionale span word deur die Kenia Rugbyunie bestuur. Hulle tuisveld is die RFUEA-veld in Nairobi wat in 1955 vir 'n Oos-Afrika-span teen die Britse en Ierse Leeus voorberei is.
1.1 Vroeë geskiedenis (1909–1960's)
1.2 Onafhanklikheid en integrasie (1970's–1980's)
1.3 Gemengde resultate (1990's–hede)
Vroeë geskiedenis (1909–1960's)[wysig | wysig bron]
Rugby is aan die begin van die 20ste deur Britse setlaars na Kenia gebring; die eerste bekende wedstryd is in 1909 gespeel. Aan die begin was rugby vir blankes beperk.
In 1923 is die eerste klub in Kenia, Nairobi-distrik, weens sy oorvleuelende sterkte in Nondescripts RFC en Kenia Harlequin FC verdeel. Gedurende die 1950's is die eerste internasionale wedstryde gespeel. Vroeë toernooie sluit in die Nairobi-distrikkampioenskap wat in 1925 vir die eerste keer aangebied is, 'n Koninklike Gewapende Magte-toernooi sedert 1937, en die Enterprise-beker sedert 1930.
Kenia het verskeie toerende spanne tussen die 1920's en 1950's gehuisves; noemenswaardige spanne sluit in die Universiteit van Kaapstad, Universiteit Stellenbosch en 'n saamgestelde Universiteitspan (Oxford en Cambridge) op Mitchell Park-stadion in 1951.
Teen 1953 is die Rugbyvoetbalunie van Oos-Afrika gestig om rugby in die drie Oos-Afrikaanse kolonies Kenia, Uganda en Tanganjika te bestuur. In 1954 het 'n Keniaanse span vir die eerste keer teen 'n Tanganjikaanse span gespeel, en in 1958 kon 'n Keniaanse span die Ugandese s'n 21–11 klop. In die Keniaanse span is dikwels spelers van ander Oos-Afrikaanse nasies ingesluit, en ook spelers met 'n Europese afkoms is ingespan. Alhoewel die uitslae dikwels eensydig was, het hierdie wedstryde rugby in Kenia gewild gemaak. Ná sy onafhanklikheid het Kenia sy eerste toets teen Tanganjika gespeel, en kon die buurland klop.
Onafhanklikheid en integrasie (1970's–1980's)[wysig | wysig bron]
Ná onafhanklikheid het die desegregasie van die Keniaanse skoolstelsel die inheemse bevolking toegelaat om by rugbyspanne van eliteskole soos Duke of York en Prince of Wales aan te sluit. Spelers soos Chris Onsotti, John Gichinga, Dennis Awori, George Kariuki en Jim Owino het tot die eerste generasie van inheemse Keniaanse rugbyspelers behoort.
In 1972 het Ted Kabetu die eerste Keniaanse speler geword om vir die Oos-Afrikaanse Tuskers in 'n wedstryd teen Richmond RFC te speel. In dieselfde jaar het die Tuskers na Ierland getoer en teen Ierse klubspanne gespeel; hulle kon gemengde resultate aanteken en drie van hul agt toetse wen; Chris Onsotti het die eerste Keniaan geword om in die Tusker se voorspan te speel, nadat hy as 'n stut n die vierde Tuskers-toer na Ierland in 1972 ingesluit is; Jackson "Jacko" Omaido, 'n skoolseun van Lenana-skool (voorheen Duke of York) het vir die Tuskers in 1975 as losskakel teen Zambië uitgedraf.
'n Instroming van Tanganjikaanse spelers het aan die Keniaanse span 'n hupstoot besorg. Gedurende die vroeë 1970's het verskeie Engelse klubs na Kenia begin toer, en nieamptelike toetse teen die Tuskers gespeel. Dit sluit 'n byna-oorwinning oor Harlequins RFC in, nadat hulle Tuskers 20-15 kon klop.
Ná 'n uitnodiging in die plaaslike dagblaaie aan Afrikarugbyspelers is Miro RFC as 'n uitnodigingspan gestig; soortgelyk aan die Britse Barbarians, of meer plaaslik, die Scorpions RFC. Miro was 'n span vir swart spelers en het twee blanke spelers ingesluit (Doug Hamilton en Pat Orr); dié span het 'n belangrike rol gespeel om rugby onder Afrikane in Kenia te laat groei. Die span het teen Rugby Roma Olimpic in 1976 gespeel en met 20-12 gewen. Die span is egter ontbind oor vrae rakende die rasse-seleksie van spelers.
Die Tuskers het teen die middel-1970's uit beide swart en wit spelers bestaan, en teen Zambië te staan gekom; hulle kon vier van hul vyf toetse wen. Teen dié tyd het sommige klubs begin vou weens die migrasie van wit uitgewekenes. Ondanks die vordering het daar konflik ontstaan tussen die Keniaanse spelers en die talle klubs wat steeds deur uitgewekenes bestuur is; Miro RFC het weer in 1979 begin speel, en kon dié keer teen Blackheath FC seëvier, 32–19, wat tot nuwe hoop onder swart rugbyspelers gelei het.
Beide Mean Machine RFC en Mwamba RFC is in 1977 as aparte spanne vir inheemse spelers gestig. Mean Machine, 'n verteenwoordigende span van die Nairobi-universiteit bestaande uit Absalom "Bimbo" Mutere, Tom Oketch en Joe "JJ" Masiga, kon die Keniaanse beker in hul eerste poging inpalm. Black Blad RFC van die Kenyatta Universiteitskollege het in die volgende jaar gevolg. Mean Machine is egter ná die sluiting van die Nairobi-universiteit as gevolg van die mislukte staatsgreep in 1982 ontbind.
Miro RFC het voorgegaan om te speel, maar is deur die Metropolitaanse Polisiesklub van Londen, 'n span wat as "tydelik" beskou is, 40–9 geklop. In 1982 het die Tuskers hul laaste toer onderneem en kon beide Zimbabwe en Zambië verslaan. Die 1980's het ook die bekendstelling van sewesrugby gesien. Dié dekade het egter ook die agteruitgang van die nasionale span gesien; tydens 'n beslissende uitspeelwedstryd teen Zimbabwe het Kenia al sy wedstryde verloor; aan die einde van die 1980's is Kenia deur Zimbabwe met 56–9 verslaan.
Gemengde resultate (1990's–hede)[wysig | wysig bron]
Kenia teen die Weermag Nasionale Wag in 2009
Die RFUEA-veld in Nairobi, tuiste van Keniaanse rugby
Kenia het stewig vordering in sy plaaslike rugby gesien, nadat die speel deur die inheemse bevolking oorgeneem en 'n inheemse liga van stapel gestuur is. Gedurende die 2000's kon Kenia op internasionale vlak gereeld sukses aanteken, nadat hulle in staat was om spanne soos Zimbabwe en Uganda te klop.
Tydens die Rugbywêreldbeker 2007-kwalifisering kon hulle beide Tunisië en Namibië tuis klop, en is net in hul wegwedstryde verslaan.
Tydens die Rugbywêreldbeker 2011-kwalifisering het die span weer versuim om vir die toernooi te kwalifiseer, nadat Kenia deur Tunisië geklop is. In 2011 kon Kenia die Afrikabeker wen, nadat hulle Tunisië in die eindstryd met 16–7 verslaan het, nadat beide Marokko en Namibië weens finansiële beperkings hulself onttrek het; die volgende seisoen het Kenia gesukkel en teen beide Uganda en Zimbabwe agteruitgegaan, net 'n oorwinning oor Tunisië het hul afskuiwing verhoed. Die 2013-seisoen was deurslaggewend vir Keniaanse rugby, nadat hulle beide Uganda en Zimbabwe kon klop, en die Afrikabeker vir die tweede keer – en die eerste keer met 'n vierspanpoel – kon wen.
Die Keniaanse nasionale rugbyspan het in 2014 aan die Suid-Afrikaanse Vodacombeker as Simba XV deelgeneem. Die Simba XV was in Kaapstad gesetel en kon hul openingswedstryd teen die Oostelike Provinsie met 17–10 wen. Kenia het egter sy oorblywende ses wedstryde verloor en in die sewende plek van die suidelike afdeling geëindig.
Dit het vir die Keniaanse span as 'n goeie voorbereiding vir die Afrikabeker in dieselfde jaar gedien, waarin hulle beide Madagaskar en Namibië kon klop. 'n Nederlaag teen Zimbabwe in hul derde wedstryd het egter beteken dat Kenia dié toernooi derde volgens punteverskil eindig en sodoende die Rugbywêreldbeker 2015 misloop. In Mei 2015 het Kenia vir die eerste keer sedert die Oos-Afrikaanse span se wedstryde in die 1970's en 1980's weer teen Europese spanne te staan gekom en het Portugal in 'n toets op die RFUEA-veld 41–15 geklop.
In 2016 het die Keniaanse Rugbyunie 'n borgskapstransaksie met Sportpesa ter waarde van KES 607 miljoen aangekondig; dit is die winsgewendste borgskapstransaksie in die Keniaanse rugbygeskiedenis, en sal nie net die sewes- en mansspanne borg nie, maar ook die vroue- en jeugspanne. In September dieselfde jaar het die Keniaanse Rugbyunie formeel aansoek gedoen om aan die Suid-Afrikaanse Curriebeker deel te neem.
Tydens die Rugbywêreldbeker 2019-kwalifikasie kon Kenia tot die uitspeelwedstryde vorder, maar is in die beslissende uitspeelwedstryd deur Namibië verslaan.
Kenia het teen 19 Februarie 2020 66 van hulle 122 toetswedstryde gewen, 'n wenrekord van 54,1%.
Kenia se toetsrekord teen alle lande: (Korrek op 19 Februarie 2020)
Arabiese Golf 4 2 2 0 50
Duitsland 2 0 2 0 0
Hongkong 6 1 4 1 16,67
Kameroen 4 4 0 0 100
Madagaskar 4 1 2 1 25
Marokko 4 2 2 0 50
Namibië 11 2 9 0 18,18
Rusland 1 0 1 0 0
Senegal 2 2 0 0 100
Tunisië 10 7 3 0 70
Uganda 34 22 10 2 64,70
Zambië 6 5 1 0 83,33
Zimbabwe 24 10 14 0 41,66
Totaal 122 66 52 4 54,1
↑ (en) "Most matches". ESPNscrum. Geargiveer vanaf die oorspronklike op 18 Mei 2020. Besoek op 19 Februarie 2020.
↑ (en) "Most points". ESPNscrum. Geargiveer vanaf die oorspronklike op 18 Mei 2020. Besoek op 19 Februarie 2020.
↑ (en) "Most tries". ESPNscrum. Geargiveer vanaf die oorspronklike op 18 Mei 2020. Besoek op 19 Februarie 2020.
↑ (en) Campbell (1960) bl. 41
↑ (en) "Record score propels Kenya to an all-time high in rankings". Wêreldrugby. Geargiveer vanaf die oorspronklike op 27 Desember 2019. Besoek op 19 Februarie 2020.
↑ (en) "World Rugby Rankings". Wêreldrugby. Geargiveer vanaf die oorspronklike op 12 Mei 2020. Besoek op 19 Februarie 2020.
↑ (en) "About Us – Kenya Rugby Union". Keniaanse Rugbyunie. Besoek op 10 September 2015.
↑ (en) "The Early Days of Kenya Rugby". KenyaPage.Net. Geargiveer vanaf die oorspronklike op 13 September 2019. Besoek op 19 Februarie 2020.
↑ (en) "Kenya Simbas go on the rampage against Portugal". Daily Nation. 30 Mei 2015. Geargiveer vanaf die oorspronklike op 29 Desember 2019. Besoek op 19 Februarie 2020.
↑ (en) Swila, Isaac (20 Julie 2016). "Betting firm SportPesa, KRU sign Sh600m deal". Daily Nation. Geargiveer vanaf die oorspronklike op 29 Desember 2019. Besoek op 19 Februarie 2020.
↑ (en) Nuguna, William (6 September 2016). "Kenya eye Currie Cup". The Star. Geargiveer vanaf die oorspronklike op 29 Desember 2019. Besoek op 19 Februarie 2020.
↑ 12,0 12,1 (en) "International Rugby Union Statistics – Kenia". ESPNscrum. Geargiveer vanaf die oorspronklike op 18 Mei 2020. Besoek op 19 Februarie 2020.
Wikimedia Commons het meer media in die kategorie Keniaanse nasionale rugbyspan.
(en) Amptelike webwerf van die Keniaanse Rugbyunie
Ontsluit van "https://af.wikipedia.org/w/index.php?title=Keniaanse_nasionale_rugbyspan&oldid=2437219"